กรมชลประทาน เดินหน้าก่อสร้างอ่างเก็บน้ำลำสะพุงอันเนื่องมาจากพระราชดำริ ต.หนองแวง  จ.ชัยภูมิ แก้ปัญหาทั้งภัยแล้งและน้ำท่วมในพื้นที่ลุ่มน้ำชี
นายประพิศ จันทร์มา อธิบดีกรมชลประทาน เปิดเผยว่า กรมชลประทาน ได้ดำเนินโครงการอ่างเก็บน้ำลำสะพุงอันเนื่องมาจากพระราชดำริ จังหวัดชัยภูมิ ซึ่งเป็นหนึ่งในโครงการพัฒนาพื้นที่ราบภูเขียว ตามแนวพระราชดำริของ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร โดยมีลักษณะเป็นอ่างเก็บน้ำพร้อมระบบส่งน้ำ ความจุเก็บกัก 47 ล้าน ลบ.ม. เพื่อช่วยเหลือราษฎร อ.หนองบัวแดง และ อ.เกษตรสมบรูณ์ จ.ชัยภูมิ ให้มีน้ำทำการเกษตรและอุปโภคบริโภคตลอดทั้งปี ปัจจุบันดำเนินการก่อสร้างไปแล้วกว่า ร้อยละ 64 ของแผนฯ คาดว่าจะแล้วเสร็จทั้งโครงการในปี 2567 ตามแผนที่กำหนดไว้ หากดำเนินการแล้วเสร็จจะเป็นแหล่งน้ำต้นทุนเพื่อการอุปโภคบริโภคให้กับประชาชนกว่า 5,145 ครัวเรือน สร้างความมั่นคงทางด้านน้ำให้เกษตรกรได้มีน้ำสำรองไว้ใช้เพาะปลูกในช่วงฤดูฝนกว่า 40,000 ไร่ และในฤดูแล้งกว่า 8,000 ไร่ รวมทั้งจะมีน้ำสำหรับรักษาระบบนิเวศน์ในลำน้ำชีและลำน้ำสาขาเพิ่มอีกประมาณปีละ 17 ล้าน ลบ.ม. นอกจากนี้ ยังเป็นแหล่งเพาะพันธุ์สัตว์น้ำแห่งใหม่ ช่วยเสริมสร้างอาชีพประมงให้เกษตรกรมีรายได้เสริมเพิ่มมากขึ้น รวมทั้งเป็นแหล่งท่องเที่ยวแห่งใหม่ ให้ประชาชนได้พักผ่อนหย่อนใจอีกด้วย